3.  การประกอบธุรกิจของแต่ละสายผลิตภัณฑ์ /กลุ่มธุรกิจ

(1) ลักษณะบริการ

1.  กิจการนายหน้าซื้อขายหลักทรัพย์

บริษัทหลักทรัพย์ เคจีไอ (ประเทศไทย) จำกัด (มหาชน) (KGI)
เป็นสมาชิกตลาดหลักทรัพย์แห่งประเทศไทย หมายเลข 13 บริษัทฯ มีการพัฒนาระบบคอมพิวเตอร์
และระบบข้อมูลที่สามารถเอื้ออำนวยให้เกิดประสิทธิภาพสูงสุดแก่ลูกค้า พร้อมทั้ง
มีการให้คำแนะนำและให้คำปรึกษาด้านการลงทุน
เพื่อให้ลูกค้าสามารถตัดสินใจการซื้อขายได้อย่างถูกต้อง ฉับไว และมีประสิทธิภาพ

ในปี 2544 บริษัทฯ มีปริมาณการซื้อขายหลักทรัพย์สูงเป็นอันดับ 6 กล่าวคือ มีส่วนแบ่งตลาดร้อยละ
5.11 และมีเป้าหมายที่จะเพิ่มส่วนแบ่งทางการตลาดสำหรับธุรกิจการซื้อขายหลักทรัพย์จากร้อยละ
6-7 ในปัจจุบัน เป็นร้อยละ 8 ภายในสิ้นปี 2545 และคาดว่า ในไตรมาสแรก
จะสามารถเพิ่มขึ้นไปเป็นระดับร้อยละ 8
ส่วนแบ่งตลาดการซื้อขายหลักทรัพย์และมูลค่าการซื้อขายหลักทรัพย์ของบริษัทฯ แยกตามประเภทลูกค้า
ในระยะ 2 ปี ที่ผ่านมา แสดงดังตารางต่อไปนี้

  --------------------- ------------ ------------ ------------ ------------
  แยกตามประเภทลูกค้า      ปี 2543                    ปี 2544       
  (ล้านบาท)                                                     

                        Vol/day      ร้อยละของ KGI Vol/day      ร้อยละของ KGI
                        (ล้านบาท)                  (ล้านบาท)     

  - ลูกค้าต่างประเทศ       171          36.5         107          16.3

  - ลูกค้าสถาบัน           53           11.4         48           7.4

  - ลูกค้ารายย่อย          243          52.1         503          76.4

  รวม                   467          100.0        658          100.0
  --------------------- ------------ ------------ ------------ ------------

บริษัทฯ
มีนโยบายที่จะขยายการให้บริการด้านธุรกิจหลักทรัพย์เพื่อให้สอดคล้องกับสภาวะเศรษฐกิจโดยส่วนรวมและการเติบโตของตลาดทุน
โดยอาศัยเครือข่ายที่มีอยู่ทั่วทุกภาคของประเทศ ณ วันที่ 28 กุมภาพันธ์ 2545 บริษัทฯ มีสาขาทั้งสิ้น
14 สาขาทั่วประเทศไทย ได้แก่

+------+---------------------+-----+----------------------------------+
| 1.   | สาขาเชียงใหม่         | 8.  | สาขาปิ่นเกล้า กรุงเทพมหานคร          |
+------+---------------------+-----+----------------------------------+
| 2.   | สาขานครสวรรค์        | 9.  | สาขาเชียงราย                      |
+------+---------------------+-----+----------------------------------+
| 3.   | สาขานครราชสีมา       | 10. | สาขานครปฐม                       |
+------+---------------------+-----+----------------------------------+
| 4.   | สาขาชลบุรี            | 11. | สาขาเพชรบุรี                       |
+------+---------------------+-----+----------------------------------+
| 5.   | สาขาหาดใหญ่          | 12. | สาขาสุรวงศ์ กรุงเทพมหานคร           |
+------+---------------------+-----+----------------------------------+
| 6.   | สาขาสมุทรสาคร        | 13. | สาขาอโศก กรุงเทพมหานคร            |
+------+---------------------+-----+----------------------------------+
| 7.   | สาขาสุพรรณบุรี         | 14. | สาขาเยาวราช กรุงเทพมหานคร         |
+------+---------------------+-----+----------------------------------+

นโยบายการรับลูกค้า

ประเภทของลูกค้าที่เปิดบัญชีกับบริษัทฯ มีดังต่อไปนี้

1.  บุคคลธรรมดา สัญชาติไทยหรือต่างประเทศ

2.  นิติบุคคล แบ่งเป็น

-   สถาบันการเงินในประเทศ ได้แก่ บริษัทเงินทุนหลักทรัพย์
    บริษัทหลักทรัพย์ที่มิใช่สมาชิกของตลาดหลักทรัพย์แห่งประเทศไทย ธนาคารพาณิชย์ บริษัทเงินทุน
    บริษัทประกันภัย เป็นต้น

-   สถาบันการเงินต่างประเทศ

-   นิติบุคคลที่จดทะเบียนในประเทศไทย ได้แก่ ห้างหุ้นส่วนจำกัด หรือ บริษัทจำกัด

-   นิติบุคคลที่จดทะเบียนในต่างประเทศ

การพิจารณารับลูกค้าในกรณีที่เป็นบุคคลธรรมดา เจ้าหน้าที่การตลาดของบริษัทฯ
จะเป็นผู้พิจารณาคุณสมบัติเบื้องต้นของลูกค้า โดยจะพิจารณาจากการประกอบอาชีพ ถิ่นที่อยู่ อายุงาน
รายได้ประจำ ฐานะการเงิน และความสามารถในการชำระหนี้
สำหรับลูกค้าประเภทนิติบุคคลนั้นจะต้องพิจารณาฐานะการเงิน ผู้ถือหุ้นและผู้บริหาร
ตลอดจนผลประกอบการของนิติบุคคลนั้นๆ

หลักเกณฑ์การพิจารณาวงเงินซื้อขายหลักทรัพย์

บริษัทฯ มีการปรับปรุงหลักเกณฑ์การพิจารณาวงเงินซื้อขายหลักทรัพย์สำหรับบุคคลธรรมดาใหม่
ซึ่งมีการเปลี่ยนแปลงจากหลักเกณฑ์เดิมบางประการ ดังต่อไปนี้

1.  หลักเกณฑ์การคำนวณวงเงินให้กับลูกค้า

  หลักเกณฑ์วงเงินสูงสุดที่จะพิจารณาอนุมัติได้จากยอดเงินฝาก ณ ปัจจุบัน และ/หรือ
  มูลค่าหุ้นในพอร์ตที่ชำระราคาแล้ว

  ในการพิจารณาวงเงินให้ลูกค้าจะพิจารณาถึงพื้นฐานความเหมาะสมของสถานะลูกค้า พฤติกรรม
  การซื้อขาย
  และความจำเป็นในการใช้วงเงินที่แท้จริงของลูกค้าที่มาขอวงเงินเป็นองค์ประกอบสำคัญด้วย
  แต่มิได้หมายความว่าจะสามารถอนุมัติให้ตามหลักเกณฑ์ข้างต้นได้ทุกราย

2.  อำนาจการอนุมัติวงเงินซื้อขายหลักทรัพย์สำหรับบัญชีประเภทเงินสด อินเตอร์เน็ต และ
    Credit Balance

  การอนุมัติวงเงินซื้อขายหลักทรัพย์สำหรับบัญชีประเภทเงินสด อินเตอร์เน็ต และ Credit
  Balance จะมีการแบ่งอำนาจอนุมัติตามลำดับชั้นของผู้มีอำนาจอนุมัติ
  โดยกระจายตั้งแต่หัวหน้าสายการตลาด จนถึงกรรมการผู้จัดการ

  สำหรับวงเงินระดับสูงจะต้องมีการอนุมัติจากกรรมการผู้จัดการ 2 ท่านขึ้นไป
  โดยนโยบายการอนุมัติวงเงินจะถูกกำหนดโดยคณะกรรมการบริหารความเสี่ยงในการให้วงเงินการซื้อขายหลักทรัพย์
  (Credit Risk Sub-committee)

นโยบายการให้กู้ยืมเพื่อการซื้อหลักทรัพย์ประเภท Credit Balance

ในปี 2542 บริษัทฯ มีนโยบายการให้กู้ยืมแบบใหม่คือ Credit Balance
ซึ่งการให้กู้ยืมในลักษณะใหม่นี้ บริษัทฯ มีการวางแผนควบคุม
และการบริหารความเสี่ยงในการให้กู้ยืมอย่างใกล้ชิด
โดยให้ลูกค้าจัดหาเงินสดหรือหลักทรัพย์อื่นมาเป็นหลักประกัน ดังนั้นบริษัทฯ
จึงเชื่อว่าจะสามารถลดโอกาสการเกิดความเสียหายจากการให้กู้ยืมเพื่อซื้อหลักทรัพย์ได้

บริษัทฯ
ได้กำหนดอำนาจในการอนุมัติวงเงินซื้อขายหลักทรัพย์สำหรับการให้กู้เพื่อการซื้อขายหลักทรัพย์ประเภท
Credit Balance ไว้เช่นเดียวกับอำนาจในการอนุมัติลูกค้าเงินสด
พร้อมทั้งได้มีการวางแผนการควบคุมและการบริหารความเสี่ยงในการให้กู้ยืมแบบ Credit
Balance อย่างเข้มงวด

2.  การค้าหลักทรัพย์

การลงทุนของบริษัทฯ จะเป็นการลงทุนทั้งในหลักทรัพย์ที่เป็นหลักทรัพย์รัฐบาล รัฐวิสาหกิจ
ตราสารหนี้บริษัทเอกชน และตราสารทุน
การลงทุนแต่ละประเภทจะมีวงเงินและนโยบายการควบคุมความเสี่ยงกำหนดไว้
และจะมีการทบทวนนโยบายและกลยุทธ์การลงทุนตามความเหมาะสม ณ 31 ธันวาคม 2544 บริษัทฯ
มีการลงทุนทั้งสิ้นเป็นเงิน 4,731.79 ล้านบาท
โดยเป็นการลงทุนในตราสารหนี้ที่จะครบกำหนดชำระใน 1 ปี ร้อยละ 14.7
การลงทุนในตราสารหนี้ที่จะถือจนครบกำหนดร้อยละ 67.6
ที่เหลือจะเป็นการลงทุนในหลักทรัพย์หุ้นทุนและอื่นๆ อีกร้อยละ 17.7 ทั้งนี้บริษัทฯ
ไม่มีนโยบายที่จะถือครองหลักทรัพย์เพื่อการลงทุนระยะยาว
จะมุ่งเน้นพิจารณาเลือกลงทุนในหลักทรัพย์ที่มีสภาพคล่องสูงและมีอัตราผลตอบแทนที่น่าพอใจ

3.  การเป็นที่ปรึกษาทางการเงินและการจัดจำหน่ายหลักทรัพย์

บริษัทฯ ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (กลต.)
ให้สามารถดำเนินการเป็นที่ปรึกษาทางการเงินตามขอบเขตที่สำนักงาน กลต. กำหนด
ซึ่งครอบคลุมถึงการเป็นที่ปรึกษาทางการเงินในการออกและเสนอขายหลักทรัพย์แก่ประชาชนทั่วไป
รวมถึงการให้บริการการจัดจำหน่ายหลักทรัพย์ ซึ่งบริษัทฯ
ให้บริการการจัดจำหน่ายหลักทรัพย์และรับประกันการจำหน่ายหลักทรัพย์แก่บริษัทต่างๆ
ที่ประสงค์จะเสนอขายหลักทรัพย์ทั้งตราสารหนี้และตราสารทุน

โดยในปีที่ผ่านมา บริษัทฯ ได้เป็นผู้จัดจำหน่ายและรับประกันการจัดจำหน่ายหลักทรัพย์จำนวน 3
บริษัท ได้แก่ บมจ. บรุ๊คเคอร์ กรุ๊ป บมจ. ปตท. และบมจ. นวลีสซิ่ง

4.  กิจการการเป็นนายทะเบียนหลักทรัพย์

บริษัทฯ ได้รับอนุญาตให้ประกอบธุรกิจการเป็นนายทะเบียนในวันที่ 14 มิถุนายน 2537 โดย ณ วันที่
31 ธันวาคม 2544 บริษัทฯ
ได้ให้บริการการเป็นนายทะเบียนหุ้นกู้และใบสำคัญแสดงสิทธิให้กับบริษัทอื่นรวม 4 บริษัท

5.  กิจการการจัดการกองทุนส่วนบุคคล

บริษัทฯได้เริ่มให้บริการด้านการจัดการกองทุนส่วนบุคคลในเดือนพฤศจิกายน 2541 โดย ณ 31
ธันวาคม 2544 บริษัทฯ ได้เป็นผู้บริหารกองทุนส่วนบุคคลให้กับกองทุน 7 กองทุน รวมมูลค่า
180.69 ล้านบาท

ที่ประชุมคณะกรรมการบริษัท ครั้งที่ 1/2545 เมื่อวันที่ 21 กุมภาพันธ์ 2545
ได้รับทราบการโอนย้ายธุรกิจจัดการกองทุนส่วนบุคคล (Private Portfolio Management)
ไปยังบริษัทหลักทรัพย์จัดการกองทุนรวม วรรณ จำกัด (บลจ. วรรณ) ซึ่งเป็นบริษัทย่อยที่บริษัทฯ
ถือหุ้นร้อยละ 100 การโอนย้ายธุรกิจดังกล่าว จะทำให้บริษัทฯ
ได้ผลประโยชน์ในแง่ของการประหยัดได้จากขนาด (Economies of scale)
โดยการแบ่งปันทรัพยากรกับ บลจ. วรรณ ซึ่งประกอบธุรกิจจัดการกองทุนรวม ทั้งนี้
การโอนย้ายทรัพย์สินของลูกค้าเสร็จสิ้นเมื่อวันที่ 7 มีนาคม 2545 และย้ายบุคลากรไปยัง บลจ.
วรรณ ในวันที่ 11 มีนาคม 2545

บริษัทฯ จะไม่ได้รับผลกระทบจากการโอนย้ายธุรกิจจัดการกองทุนส่วนบุคคลแต่อย่างใด เนื่องจาก
บลจ. วรรณ ซึ่งเป็นบริษัทย่อยที่บริษัทฯ ถือหุ้นร้อยละ 100
และจะส่งผลให้งบการเงินรวมของบริษัทฯ เพิ่มขึ้นด้วย

6.  กิจการการยืมและให้ยืมหลักทรัพย์

บริษัทฯ
ได้รับอนุญาตจากกระทรวงการคลังให้ประกอบธุรกิจหลักทรัพย์ประเภทการยืมและให้ยืมหลักทรัพย์
เมื่อวันที่ 26 กุมภาพันธ์ 2542 โดยบริษัทฯ ให้บริการยืมและให้ยืมหลักทรัพย์ ทั้งในฐานะนายหน้า
หรือตัวแทนของผู้ยืมและผู้ให้ยืม และในฐานะคู่สัญญาของผู้ยืมและผู้ให้ยืม

(2) การตลาดและภาวะการแข่งขัน

ภาวะอุตสาหกรรมและการแข่งขัน

ในปี 2544 ภาวะการซื้อขายหลักทรัพย์ในตลาดหลักทรัพย์ได้ปรับตัวดีขึ้นกว่าปีที่ผ่านมา
ซึ่งเห็นได้จากมูลค่าการซื้อขายหลักทรัพย์เฉลี่ยต่อวันที่ปรับตัวเพิ่มขึ้นจากระดับ 3.7 พันล้านบาทในปี
2543 เป็น 6.4 พันล้านบาท ในปี 2544 หรือเพิ่มขึ้นคิดเป็นร้อยละ 70 เมื่อเทียบกับปีก่อนหน้า
ในเดือนมกราคม 2544 ดัชนีตลาดหลักทรัพย์ได้ขานรับการเปลี่ยนแปลงทางการเมือง
และต้อนรับรัฐบาล พ.ต.ท. ทักษิณ ชินวัตร โดยปรับตัวสูงขึ้นในเดือนมกราคมถึงร้อยละ 6.5 จาก
ณ สิ้นปี 2543 มาอยู่ที่ระดับ 339.68 จุด มีปริมาณการซื้อขายที่ 23,055 ล้านบาท
ก่อนที่จะอ่อนตัวลง เนื่องจากความกังวลต่อภาวะเศรษฐกิจของสหรัฐอเมริกา การปรับลดดัชนี MSCI
และความกังวลกรณีปกปิดทรัพย์สินของนายกรัฐมนตรี
ทำให้นักลงทุนต่างประเทศปรับลดพอร์ตการลงทุน

ในระหว่างเดือนเมษายนถึงเดือนกันยายน ดัชนีตลาดหลักทรัพย์มีการแกว่งตัวผันผวนมาก
เป็นผลจากภาวะเศรษฐกิจของประเทศไทยที่เริ่มชะลอตัวลงตามเศรษฐกิจโลก
ส่งผลให้ภาคการค้าต่างประเทศ โดยเฉพาะการส่งออกมีการชะลอตัวลง
ตลอดจนราคาน้ำมันดิบในตลาดโลกที่ขยับสูงขึ้น รวมถึงปัญหาหนี้ที่ไม่ก่อให้เกิดรายได้
(Non-performing Loan) ของสถาบันการเงินที่ยังคงทรงตัวอยู่ในระดับสูง โดยดัชนีฯ
มีจุดต่ำสุดที่ระดับ 278.25 จุด เมื่อวันที่ 9 เมษายน ในช่วงปลายไตรมาส 2 ของปี 2544
เกิดความหวังขึ้นมาอีกครั้งว่า เศรษฐกิจสหรัฐถึงจุดต่ำสุดแล้ว และจะเริ่มฟื้นตัวในไตรมาส 4
ซึ่งความคาดหวังดังกล่าวได้เป็นปัจจัยบวกปัจจัยหนึ่งให้กับตลาดหลักทรัพย์ของไทยด้วย นอกจากนี้
ผลการตัดสินของศาลรัฐธรรมนูญที่ลบล้างความไม่แน่นอนทางการเมือง ทำให้ตลาดหลักทรัพย์ค่อยๆ
ฟื้นตัวไปสู่จุดสูงสุดของปีที่ 342.56 จุด เมื่อวันที่ 6 กันยายน 2544

อย่างไรก็ตาม เหตุการณ์การก่อการร้ายจี้เครื่องบินพุ่งชนตึกเวิลด์เทรดเซ็นเตอร์ และเพนตากอน
ในสหรัฐอเมริกา เมื่อวันที่ 11 กันยายน ทำให้ตลาดหลักทรัพย์ทั่วโลก
รวมถึงตลาดหลักทรัพย์ของไทยที่ต้องตัดสินใจหยุดทำการ 1 วันเป็นครั้งแรกนับตั้งแต่เปิดตลาดฯ มา
ดัชนีตลาดหลักทรัพย์ของไทย ณ วันที่ 13 กันยายน ได้ปรับตัวลดลงภายในวันเดียวถึงร้อยละ 6.7
นอกจากนี้การฟื้นตัวทางเศรษฐกิจของสหรัฐ และของเศรษฐกิจโลกยังได้ชะลอตัวออกไปอีกประมาณ
6 เดือน

ในช่วงต้นไตรมาส 4 ของปี 2544 ดัชนีตลาดหลักทรัพย์ยังคงมีความผันผวนอยู่
และภายหลังจากตลาดหลักทรัพย์ฯ ได้ประกาศใช้ช่วงการซื้อขายใหม่ (Spread) ดัชนีฯ
มีการปรับตัวลดลงต่ำกว่าช่วงเหตุการณ์ก่อการร้าย โดยดัชนีฯ อยู่ที่ระดับ 265.22 จุด ในวันที่ 7
พฤศจิกายน อย่างไรก็ตามปริมาณการซื้อขายหลักทรัพย์ยังคงหนาแน่นต่อเนื่อง ภายหลัง ปตท.
ซึ่งเป็นรัฐวิสาหกิจขนาดใหญ่ประสบความสำเร็จในการกระจายหุ้นเพิ่มทุน
และเข้าทำการซื้อขายในตลาดหลักทรัพย์ฯ เมื่อวันที่ 6 ธันวาคม นอกจากนั้นตลาดหลักทรัพย์ฯ
และบริษัทหลักทรัพย์ยังเห็นพ้องที่จะให้คิดอัตราค่าธรรมเนียมการซื้อขายหลักทรัพย์คงที่
(จากเดิมที่เปิดเสรี)

เป็นส่วนช่วยทำให้ดัชนีฯ และปริมาณการซื้อขายหลักทรัพย์ ปรับตัวเพิ่มสูงขึ้น โดยดัชนีฯ
ปิดตลาดที่ระดับ 303.85 จุด ณ วันที่ 28 ธันวาคม 2544

ภาวะธุรกิจหลักทรัพย์

  ------------------------------- -------------- -------------- -------------- --------------
                                  2541           2542           2543           2544

  มูลค่าการซื้อขายหลักทรัพย์ (ล้านบาท)    855,168.74     1,609,697.99   923,696.83     1,571,337.38

  มูลค่าการซื้อขายเฉลี่ยต่อวัน (ล้านบาท)   3,504.79       6,570.20       3,739.66       6,413.62

  มูลค่าหลักทรัพย์รวมตามราคาตลาด       1,268,198.50   2,193,067.04   1,279,223.84   1,607,309.60
  (ล้านบาท)                                                                     

  ดัชนีตลาดหลักทรัพย์ (จุด)             355.81         481.92         269.19         303.85

  อัตราตอบแทนปันผล (%)              1.34           0.61           1.78           2.06

  อัตราส่วนราคาปิดต่อกำไรสุทธิต่อหุ้น      10.04          14.70          5.52           4.92
  (เท่า)                                                                        

  อัตราส่วนราคาปิดต่อมูลค่าทางบัญชีต่อหุ้น   1.05           1.72           1.11           1.29
  (เท่า)                                                                        

  จำนวนบริษัทจดทะเบียน (บริษัท)        418            392            381            382
  ------------------------------- -------------- -------------- -------------- --------------

ที่มา: ตลาดหลักทรัพย์แห่งประเทศไทย

ณ สิ้นปี 2544 ดัชนีตลาดหลักทรัพย์ปิดที่ 303.85 จุด มีมูลค่าการซื้อขายเฉลี่ยต่อวันประมาณ 6.4
พันล้านบาท โครงสร้างสัดส่วนการซื้อขายในแต่ละกลุ่มลูกค้า สำหรับปี 2544 แบ่งเป็น
ลูกค้ารายย่อยมีมูลค่าการซื้อสุทธิ (Net buy) เท่ากับ 6.96 พันล้านบาท
ลูกค้าต่างชาติมีมูลค่าการขายสุทธิ (Net sell) ประมาณ 6.43 พันล้านบาท
และลูกค้าสถาบันมีมูลค่าการขายสุทธิ (Net sell) 537.57 ล้านบาท

ภาวะการแข่งขันทางธุรกิจหลักทรัพย์

ในปี 2544 ที่ผ่านมา ผลจากนโยบายการเปิดเสรีค่าธรรมเนียมการซื้อขายหลักทรัพย์
ส่งผลให้ภาวะการแข่งขันในธุรกิจนายหน้าซื้อขายหลักทรัพย์ทวีความรุนแรงเพิ่มมากขึ้น
อัตราค่าธรรมเนียมการซื้อขายหลักทรัพย์โดยเฉลี่ยลดลงจากร้อยละ 0.50 เป็นร้อยละ 0.14
หรือลดลงร้อยละ 72 ซึ่งแสดงให้เห็นว่า
บริษัทหลักทรัพย์ส่วนใหญ่ใช้กลยุทธ์ด้านราคาเป็นเครื่องมือในการแข่งขัน
และหันมาให้ความสำคัญกับลูกค้ารายย่อยมากขึ้น โดยมีการเปิดสาขาใหม่
ทั้งในเขตกรุงเทพมหานครและต่างจังหวัด เพื่อขยายฐานลูกค้าและเพิ่มส่วนแบ่งการตลาด
ขณะเดียวกันก็พยายามลดต้นทุนการดำเนินงานเพื่อรักษาผลการดำเนินงานไม่ให้ตกต่ำมากเกินไป
นอกจากนั้นแล้วการควบรวมกิจการยังเพิ่มมากขึ้น
เพื่อหวังผลในการขยายฐานการตลาดและเพื่อลดต้นทุนการดำเนินงาน

สำหรับการซื้อขายหลักทรัพย์ผ่านระบบอินเตอร์เน็ตในปี 2544
ยังคงขยายตัวในอัตราที่ต่ำกว่าประมาณการ โดยมีสัดส่วนประมาณร้อยละ 0.4
ของมูลค่าการซื้อขายรวม ซึ่งปัจจุบันมีผู้ให้บริการทั้งหมด 13 ราย
คาดว่าแนวโน้มการซื้อขายในระบบอินเตอร์เน็ตจะขยายตัวสูงขึ้นตามปริมาณผู้ใช้อินเตอร์เน็ตในประเทศ

ส่วนรายได้ของบริษัทหลักทรัพย์จากแหล่งอื่นๆ อาทิ
การเป็นที่ปรึกษาการลงทุนยังคงอยู่ในภาวะที่ซบเซา
ส่งผลให้ผู้ประกอบการส่วนใหญ่มีผลการดำเนินงานขาดทุน

สำหรับส่วนแบ่งทางการตลาดในปี 2544 บริษัทหลักทรัพย์ 10
รายใหญ่ในอุตสาหกรรมมีส่วนแบ่งตลาดรวมทั้งสิ้นร้อยละ 65.14 ของมูลค่าการซื้อขายทั้งหมด
เมื่อเทียบกับปี 2543 ซึ่งมีส่วนแบ่งตลาดร้อยละ 60.6 ของมูลค่าการซื้อขายทั้งหมด

ส่วนแบ่งตลาดทางด้านนายหน้าซื้อขายหลักทรัพย์ของโบรกเกอร์ 10 อันดับแรกในปี 2544

  -------- ----------------------------------- ----------- ---------------
  ลำดับที่    บริษัท                                            ส่วนแบ่งตลาด (%)

  1        บล. หยวนต้า จำกัด                     YUANTA      10.64

  2        บล. เอบีเอ็น แอมโร เอเชีย จำกัด (มหาชน) AST         8.94

  3        บล. ซีมิโก้ จำกัด (มหาชน)               ZMICO       7.98

  4        บล. กิมเอ็ง (ประเทศไทย) จำกัด          KIMENG      7.84

  5        บล. เจ. เอฟ. ธนาคม จำกัด             JFT         7.61

  6        บล. เคจีไอ (ประเทศไทย) จำกัด (มหาชน)  KGI         5.11

  7        บล. แอ็ดคินซัน จำกัด (มหาชน)            ASL         4.75

  8        บล. พัฒนสิน จำกัด (มหาชน)              CNS         4.64

  9        บล. เกียรตินาคิน จำกัด (มหาชน)          KKS         3.83

  10       บล. ธนชาติ จำกัด                      NATSEC      3.80

           อื่น ๆ                                            34.86

           รวม                                             100.00
  -------- ----------------------------------- ----------- ---------------

ที่มา : ตลาดหลักทรัพย์แห่งประเทศไทย

แนวโน้มธุรกิจในปี 2545

ผลกระทบจากเศรษฐกิจโลก โดยเฉพาะสหรัฐอเมริกา และญี่ปุ่น
ซึ่งเป็นประเทศคู่ค้าสำคัญในตลาดส่งออกและแหล่งเงินทุนจากต่างประเทศ
ทำให้ภาพรวมของภาวะเศรษฐกิจของไทย ยังไม่มีแนวโน้มการฟื้นตัวจนกว่าจะถึงครึ่งปีหลังของปี
2545 ซึ่งจะส่งผลต่อมูลค่าการซื้อขายหลักทรัพย์ และการระดมทุนในตลาดหลักทรัพย์ของไทย

รัฐบาลได้ตระหนักเห็นความสำคัญของตลาดทุนและได้กำหนดนโยบายเพื่อสนับสนุนให้ตลาดทุนเป็นแหล่งระดมทุนที่สำคัญของประเทศหลายๆ
ประการ อาทิเช่น การผ่อนปรนเกณฑ์การรับหลักทรัพย์ใหม่
รวมไปถึงมาตรการจูงใจทางด้านภาษีเงินได้นิติบุคคลเป็นระยะเวลา 5 ปี
ตลอดจนการเร่งแปรรูปรัฐวิสาหกิจ จะทำให้ตลาดหลักทรัพย์มีบริษัทจดทะเบียนที่มีคุณภาพเพิ่มมากขึ้น
รวมไปถึงการออกตราสารใหม่เพื่อลดอุปสรรคและความเสี่ยงในการลงทุนของนักลงทุน เช่น
การออกตราสารใบสำคัญแสดงสิทธิในผลประโยชน์ที่เกิดจากหลักทรัพย์อ้างอิงไทย (NVDR)
อนุพันธ์ในดัชนีหลักทรัพย์ (Index Option) และการแก้ไขกฎหมาย พ.ร.บ. บริษัทมหาชน
รวมไปถึงการปรับราคาพาร์ การซื้อหุ้นคืน (Treasury stocks) การนำส่วนเกินมูลค่าหุ้น
และสำรองต่างๆ มาลดขาดทุนสะสม
เหล่านี้จะเป็นปัจจัยช่วยให้ตลาดหลักทรัพย์ไทยเป็นที่สนใจแก่นักลงทุนทั้งในและต่างประเทศมากยิ่งขึ้น

การกำหนดอัตราค่าธรรมเนียมขั้นต่ำในการซื้อขายหลักทรัพย์เป็นร้อยละ 0.25
ของมูลค่าการซื้อขายสำหรับนักลงทุนทุกประเภท ขณะที่การซื้อขายผ่านอินเตอร์เน็ต
(ต้องเป็นระบบเครือข่ายที่ต้องติดต่อผ่าน Internet Service Provider หรือ ISP เท่านั้น)
กำหนดให้มีอัตราไม่ต่ำกว่าร้อยละ 0.20 ที่มีผลบังคับใช้ตั้งแต่วันที่ 14 มกราคม 2545
จะส่งผลบวกต่อแนวโน้มผลการดำเนินงานของบริษัทหลักทรัพย์ต่างๆให้พลิกกลับมามีกำไรได้
อย่างไรก็ดีต้นทุนการซื้อขายหลักทรัพย์ของลูกค้าที่เพิ่มสูงขึ้น
อาจทำให้การซื้อขายหลักทรัพย์ชะงักงันในช่วงสั้นโดยเฉพาะในส่วนของการเก็งกำไร
แต่ในท้ายที่สุดมีแนวโน้มว่าการซื้อขายหลักทรัพย์จะสะท้อนความต้องการการลงทุนอย่างแท้จริง

นอกเหนือจากการปรับโครงสร้างค่าธรรมเนียมใหม่แล้ว ตลาดหลักทรัพย์ฯ
ยังเตรียมเปิดทางให้ซับโบรกเกอร์ยกฐานะขึ้นเป็นโบรกเกอร์
โดยกำหนดให้สามารถจ่ายค่าเข้าเป็นสมาชิก (Broker) ได้ในลักษณะผ่อนส่ง
เพราะต้องการส่งเสริมให้ซับโบรกเกอร์ทุกรายยกฐานะเป็นโบรกเกอร์
เพื่อให้การกำกับดูแลและตรวจสอบพฤติกรรมได้อย่างทั่วถึง

สำหรับการซื้อกิจการบริษัทหลักทรัพย์เพื่อควบรวมกิจการนั้น
คาดว่าอาจจะยืดระยะเวลาออกไปอีกระยะเวลาหนึ่ง
เนื่องจากบริษัทหลักทรัพย์แต่ละแห่งจะอยู่รอดได้
และมีแนวโน้มผลการดำเนินงานที่ดีขึ้นภายหลังการปรับโครงสร้างค่าธรรมเนียมใหม่

(3) การจัดหาผลิตภัณฑ์และบริการ

1.  แหล่งที่มาของเงินลงทุน

ณ วันที่ 31 ธันวาคม 2544 บริษัทฯ มีเงินกู้ยืมต่างประเทศจำนวน 1,140 ล้านบาท
ซึ่งเป็นเงินกู้ยืมของบริษัทฯ ย่อยในต่างประเทศ (HOLDCO) ทั้งจำนวน
สำหรับนโยบายในการจัดหาเงินทุนในอนาคตนั้น บริษัทฯ
มีนโยบายที่จะกู้ยืมโดยไม่มีสินทรัพย์ค้ำประกัน
และมีการกระจายความเสี่ยงในเรื่องของแหล่งกู้ยืมเงินและระยะเวลาชำระคืน
โดยไม่พึ่งพิงกับแหล่งเงินใดแหล่งเงินหนึ่ง และจะคำนึงถึงการดำรงรักษาสภาพคล่องของบริษัทฯ
เป็นหลัก โดยรักษาแหล่งเงินทุนในปัจจุบันทั้งจากสถาบันการเงินในและนอกประเทศ
พร้อมทั้งพยายามจัดหาแหล่งเงินทุนใหม่
โดยพิจารณาถึงความเหมาะสมกับความต้องการใช้เงินทุนทางด้านสินทรัพย์
รวมทั้งพิจารณาถึงความเหมาะสมในเรื่องของต้นทุนในการกู้ยืม
ทั้งนี้การจัดหาแหล่งเงินทุนของบริษัทฯ จะไม่ขัดต่อกฎหมายหรือกฎเกณฑ์ที่เกี่ยวข้อง

2.  เงินลงทุน

นโยบายการลงทุนในหลักทรัพย์ของบริษัทฯ 

บริษัทฯ จะมีการทบทวนนโยบายการลงทุนในหลักทรัพย์เป็นประจำ
โดยคณะกรรมการดูแลการลงทุนในหลักทรัพย์เพื่อการลงทุน
โดยหน่วยงานที่เกี่ยวข้องจะนำเสนอนโยบายการลงทุนต่อคณะกรรมการดังกล่าวเพื่อพิจารณาและอนุมัติ
ซึ่งนโยบายจะประกอบด้วยรายละเอียดของประเภทหลักทรัพย์
สัดส่วนการลงทุนในหลักทรัพย์แต่ละประเภท วงเงินที่จะลงทุนในแต่ละบริษัท
ตลอดจนวิธีการบริหารความเสี่ยงในการลงทุน

การบริหารความเสี่ยงจากการลงทุน

บริษัทฯ มีคณะกรรมการดูแลการลงทุนในหลักทรัพย์เพื่อการลงทุนที่คอยติดตามและดูแลความเสี่ยงจากการลงทุน (โปรดดูรายละเอียดหน้าที่ความรับผิดชอบของคณะกรรมการดูแลการลงทุนในหลักทรัพย์เพื่อการลงทุน ในหน้า 44)

3.  สัดส่วนการจัดหาเงินทุน/ให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

บริษัทฯ ไม่มีการจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้น รายใหญ่

4.  การดำรงเงินกองทุนสภาพคล่องสุทธิ

สำนักงานคณะกรรมการกำกับหลักทรัพย์และตลาดหลักทรัพย์
ได้กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิ (NCR) ร้อยละ 5 ของหนี้สินทั่วไป
ในปี 2542 และเพิ่มเป็นร้อยละ 7 ของหนี้สินทั่วไป ในปี 2544 ซึ่งปัจจุบันบริษัทฯ
ได้ดำรงเงินกองทุนสภาพคล่องสุทธิเพียงพอตามเกณฑ์ของสำนักงานกำหนด กล่าวคือ ณ วันที่ 31
ธันวาคม 2544 บริษัทฯ มีอัตรา NCR ร้อยละ 185.79

5.  นโยบายการบริหารสภาพคล่อง

บริษัทฯ มีนโยบายในการจัดหาแหล่งเงินให้เหมาะสมกับการใช้ไปของแหล่งเงินทุน ทั้งนี้บริษัทฯ
จะพิจารณาความเหมาะสมของประเภทตราสารทางการเงินและช่วงระยะเวลาที่จะจัดหาเงินทุน

6.  นโยบายการลงทุนในบริษัทย่อยและบริษัทร่วม

บริษัทฯ มีนโยบายการลงทุนในบริษัทย่อยและบริษัทร่วม โดยคำนึงถึงอัตราผลตอบแทนที่เหมาะสม
แล้วแต่ประเภทของธุรกิจนั้นๆ
สำหรับนโยบายการบริหารงานจะให้ความอิสระในการดำเนินธุรกิจของบริษัทย่อยและบริษัทร่วมดังกล่าว
โดยคำนึงถึงผลประโยชน์ของผู้ถือหุ้นโดยรวมเป็นหลัก นอกจากนั้น
การที่บริษัทฯจะพิจารณาส่งตัวแทนของบริษัทฯ
ซึ่งรวมถึงจำนวนตัวแทนเพื่อร่วมในการดำเนินการบริหารบริษัทย่อยและบริษัทร่วมนั้น บริษัทฯ
จะพิจารณาเป็นกรณีๆ ไปกับผู้ร่วมลงทุน